เทศบัญญัติเทศบาลตำบลตะเคียนเตี้ย เรื่อง การจ่ายค่าตอบแทนการตรวจแบบแปลนก่อสร้างหรือดัดแปลงอาคาร ให้แก่เจ้าหน้าที่ของเทศบาลตำบลตะเคียนเตี้ย พ.ศ. 2551

เทศบัญญัติเทศบาลตำบลตะเคียนเตี้ย
เทศบัญญัติเทศบาลตำบลตะเคียนเตี้ย
เรื่อง
การจ่ายค่าตอบแทนการตรวจแบบแปลนก่อสร้างหรือดัดแปลงอาคาร
ให้แก่เจ้าหน้าที่ของเทศบาลตำบลตะเคียนเตี้ย
พ.ศ.
๒๕๕๑[๑]
 

โดยที่เป็นการสมควรตราเทศบัญญัติ
เทศบาลตำบลตะเคียนเตี้ย ว่าด้วยการจ่ายค่าตอบแทนการตรวจแบบแปลนก่อสร้างหรือดัดแปลงอาคาร
ให้แก่เจ้าหน้าที่ของ เทศบาลตำบลตะเคียนเตี้ย

อาศัยอำนาจตามความในมาตรา ๖๐
แห่งพระราชบัญญัติเทศบาล พ.ศ. ๒๔๙๖ แก้ไขเพิ่มเติมถึง (ฉบับที่
๑๒) พ.ศ. ๒๕๔๖ ประกอบกับมาตรา ๖๔ ทวิ แห่งพระราชบัญญัติควบคุมอาคาร พ.ศ. ๒๕๒๒ แก้ไขเพิ่มเติมถึง
(ฉบับที่ ๓) พ.ศ. ๒๕๔๓ เทศบาลตำบลตะเคียนเตี้ย
โดยได้รับความเห็นชอบจากสภาเทศบาลตำบลตะเคียนเตี้ย และผู้ว่าราชการจังหวัดชลบุรี
จึงตราเทศบัญญัติไว้ ดังต่อไปนี้

ข้อ ๑ เทศบัญญัตินี้เรียกว่า เทศบัญญัติเทศบาลตำบลตะเคียนเตี้ย
เรื่อง การจ่ายเงินค่าตอบแทนการตรวจแบบแปลนก่อสร้างหรือดัดแปลงอาคารให้แก่เจ้าหน้าที่เทศบาลตำบลตะเคียนเตี้ย
พ.ศ. ๒๕๕๑

ข้อ ๒ เทศบัญญัตินี้
ให้ใช้บังคับภายในเขตเทศบาลตำบลตะเคียนเตี้ย ตั้งแต่วันที่ได้ประกาศไว้โดยเปิดเผย
ณ สำนักงานเทศบาลตำบลตะเคียนเตี้ย แล้วเจ็ดวัน

ข้อ ๓ ให้ยกเลิกข้อบังคับตำบลตะเคียนเตี้ย เรื่อง
กำหนดค่าตอบแทนการตรวจแบบแปลนก่อสร้างหรือดัดแปลงอาคาร พ.ศ. ๒๕๔๙

ข้อ ๔ บรรดาเทศบัญญัติ หรือข้อบังคับ กฎ
ระเบียบและคำสั่งอื่นใดของเทศบาลตำบลตะเคียนเตี้ย ซึ่งขัดหรือแย้งกับเทศบัญญัตินี้
ให้ใช้เทศบัญญัตินี้แทน

ข้อ ๕ ในเทศบัญญัตินี้
เจ้าพนักงานท้องถิ่น หมายความว่า
นายกเทศมนตรีตำบลตะเคียนเตี้ย
เจ้าหน้าที่ผู้ตรวจแบบแปลนก่อสร้างหรือดัดแปลงอาคาร
หมายความว่า
ผู้ซึ่งเจ้าพนักงานท้องถิ่นแต่งตั้งให้เป็นเจ้าหน้าที่ผู้ตรวจแบบแปลนก่อสร้างหรือดัดแปลงอาคาร
นายช่าง หมายความว่า
ผู้ซึ่งเจ้าพนักงานท้องถิ่นแต่งตั้งให้เป็นนายช่าง
นายตรวจ หมายความว่า
ผู้ซึ่งเจ้าพนักงานท้องถิ่นแต่งตั้งให้เป็นนายตรวจ

ข้อ ๖ ให้เทศบาลตำบลตะเคียนเตี้ยหักเงินค่าธรรมเนียมการตรวจแบบแปลนก่อสร้างหรือดัดแปลงที่ได้รับจากผู้ขอใบอนุญาตหรือผู้แจ้งตามมาตรา
๓๙ ทวิ แห่งพระราชบัญญัติควบคุมอาคาร พ.ศ. ๒๕๒๒ แก้ไขเพิ่มเติมโดยมาตรา ๑๐
แห่งพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ เป็นจำนวนร้อยละสิบของเงินค่าธรรมเนียมดังกล่าว
เพื่อนำมาจัดสรรเป็นเงินค่าตอบแทนให้แก่เจ้าหน้าที่

ข้อ ๗ เงินค่าธรรมเนียมตามข้อ ๖
ให้นำมาจัดสรรเป็นค่าตอบแทนให้แก่เจ้าหน้าที่ผู้ตรวจแบบแปลนก่อสร้างหรือดัดแปลงอาคาร
นายช่าง และนายตรวจของเทศบาลตำบลตะเคียนเตี้ย
โดยให้ได้รับเงินค่าตอบแทนเป็นจำนวนรวมกันร้อยละสิบของเงินค่าธรรมเนียมที่กองช่างเป็นผู้ตรวจแบบแปลน
และให้แต่ละคนได้รับในอัตราที่เท่ากัน

ข้อ ๘ เงินค่าตอบแทนการตรวจแบบแปลนก่อสร้างหรือดัดแปลงอาคารดังกล่าว
ให้เบิกจ่ายจากเงินนอกงบประมาณของเทศบาลตำบลตะเคียนเตี้ยที่ได้หักเก็บไว้ตามข้อ ๖

ข้อ ๙ ให้นายกเทศมนตรีตำบลตะเคียนเตี้ยเป็นผู้รักษาการให้เป็นไปตามเทศบัญญัตินี้และให้มีอำนาจออกระเบียบ
ประกาศ หรือคำสั่งเพื่อปฏิบัติการให้เป็นไปตามเทศบัญญัตินี้


ประกาศ
ณ วันที่ ๒๘ มกราคม พ.ศ. ๒๕๕๒
มานพ
ประกอบธรรม
นายกเทศมนตรีตำบลตะเคียนเตี้ย














ปริยานุช/ผู้จัดทำ
๖
กันยายน ๒๕๕๓

ณัฐวดี/ตรวจ
๖
กันยายน ๒๕๕๓

[๑]
ราชกิจจานุเบกษา เล่ม ๑๒๗/ตอนที่ ๑๓๑ ง/หน้า ๒๗๘/๒๖ สิงหาคม ๒๕๕๓